Die vlak van dié dam is tans 30,7% en die watervloei uit die dam is meer as die invloei, sê die Oudtshoorn-munisipaliteit in ’n verklaring.
Volgens inligting van die Suid-Afrikaanse Weerdiens kan die oostelike gedeelte van die Wes-Kaap, en in besonder Oudtshoorn, bogemiddelde temperature en ondergemiddelde reënval vir die volgende ses maande verwag.
Die munisipaliteit werk saam met talle plaaslike belanghebbendes, asook die Wes-Kaapse en nasionale regering. ’n Plaaslike risikokomitee sal op die been gebring word. ’n Kommunikasiestrategie is ontwikkel vir ’n grootskaalse veldtog om die publiek op die hoogte van sake te hou.
Die stadsraad gaan ook ’n werksessie hou oor die droogtebestuursbeleid, die risikobestuursplan vir die waterkrisis en oor die kommunikasieplan oor die waterkrisis.